REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/274-19

4. novembar 2019. godine

B e o g r a d

Z A P I S N I K

50. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 1. NOVEMBRA 2019. GODINE

 Sednica je počela u 11,10 časova.

 Sednici je predsedavao Marijan Rističević, predsednik Odbora.

 Sednici su prisustvovali članovi Odbora: Veroljub Matić, Žarko Bogatinović, Milija Miletić, Radovan Jančić, Mladen Lukić, Marjana Maraš, Nada Lazić, Milorad Mirčić, prof. dr Miladin Ševarlić, Vladimir Đurić kao i Boban Birmančević (zamenik Tijane Davidovac).

Sednici nisu prisustvovali članovi Odbora: Jasmina Obradović, Tijana Davidovac, Aleksandra Jevtić, Arpad Fremond, Miroslav Aleksić i Goran Ješić.

 Sednici su prisustvovali predstavnici Ministarstva poljoprivrede, šumarstva i vodoprivrede: Senad Mahmutović, državni sekretar, Nataša Milić, direktor Republičke direkcije za vode, Biljana Petrović direktor Uprave za agrarna plaćanja, Saša Stamatović, direktor Uprave za šume, Branko Lakić, direktor Uprave za poljoprivredno zemljište, Nenad Dolovac direktor Direkcije za nacionalne referentne laboratorije, Bojan Živković, pomoćnik direktora Uprave za agrarna plaćanja, Boban Đurić, Uprava za veterinu i Nenad Milojević, Uprava za zaštitu bilja.

 Odbor je većinom glasova ( 9 za, 3 nije glasalo) usvojio sledeći

Dnevni red

1. Razmatranje Informacije o radu Ministarstva poljoprivrede, šumarstva i vodoprivrede za treći kvartal 2019. godine ( broj 02-1541/19-4 od 24. oktobra 2019. godine).

 Pre prelaska na razmatranje prve tačke dnevnog reda usvojeni su zapisnici 46, 47. i 48. sednice Odbora, koje su održane 16, 24. i 27. septembra, u tekstu u kome su i predloženi. ( 9 za, 1 uzdržan, 2 nije glasao).

 Prva tačka dnevnog reda - Razmatranje Informacije o radu Ministarstva poljoprivrede, šumarstva i vodoprivrede za treći kvartal 2019. godine ( broj 02-1541/19-4 od 24. oktobra 2019. godine).

 Na početku sednice prisutnima se obratio Senad Mahmutović, državni sekretar i naglasio da je Informacija o radu Ministarstva poljoprivrede, šumarstva i vodoprivrede za treći kvartal 2019. godine pisana u skladu sa predlozima i sugestijama koje su iznete na Odboru. Takođe, iznet je predlog da se o Informaciji diskutuje kroz formu pitanja i odgovora a da će, ukoliko bude potrebno, dodatna objašnjenja ministarstvo dostaviti u pisanoj formi.

 Predsednik Odbora Marijan Rističević je na početku izlaganja, osvrćući se na problem u vezi afričke kuge svinja, istakao da je neophodno da Uprava za veterinu ispita okolnosti i eventualne propuste i podnese prekršajne prijave, ako se ispostavi da za to ima osnova. Kada je reč o spaljivanju biomase i aktuelnim požarima u Vojvodini, predsednik Odbora je naglasio da se na 1,5 miliona hektara spali oko 4 miliona tona biomase što bi toplotno moglo da zameni milion tona nafte, odnosno trećinu naših potreba. Nemačka ima razrađen model proizvodnje obnovljive energije i naša zemlja bi trebala da ide tim putem. Paljenje biomase je škodljivo za poljoprivredno zemljište jer se uništava plodnost i stvara kiselost zemljišta, a ugroženi su i ljudski životi i bezbednost na saobraćajnicama. Takođe, da bi se sprečili požari na planinama, pominjući poslednji koji se dogodio na Staroj planini, potrebno je napraviti puteve kroz šume koji će onemogućavati širenje požara ali i olakšavati vatrogasnim službama da reaguju kada dođe do požara.

 U nastavku sednice, Branko Lakić, direktor Uprave za poljoprivredno zemljište je govoreći o Zakonu o komasaciji naglasio da je to veoma značajno pitanje. Tekst novog Zakona o komasaciji je gotov i uskoro će biti dostupan za primedbe i sugestije. Komasacija nije samo ukrupnjavanje katastarskih parcela, nego jedna od najvažnijih mera ruralnog razvoja i način da se povećaju proizvodne mogućnosti i olakša život i rad u ruralnim područjima. Trenutno se finansira novih šest komasacionih područja sa 48,5 miliona dinara a to je gotovo 10% ukupnog budžeta Uprave za poljoprivredno zemljište. Kada je reč o problemu vezanom za paljenja žetvenih ostataka, ministarstvo smatra da će korišćenje satelitskih snimaka, kao mere digitalnog upravljanja poljoprivrednim zemljištem, dati prave rezultate s obzirom da snimci identifikuju katastarsku parcelu a samim tim i vlasnike katastarskih parcela. Uprava nakon dobijanja snimaka obaveštava lokalnu samoupravu koja po članu 28. Zakona o poljoprivrednom zemljištu propisuje mere i način borbe protiv spaljivanja žetvenih ostataka.

 Biljana Petrović, direktor Uprave za agrarna plaćanja je govoreći o IPARD programu istakla da je do sada odobren 241 projekat IPARD sredstava. Plan je da se do kraja godine isplati 6,6 miliona evra kroz 140 do 150 završenih projekata. Kad je reč o broju podnetih zahteva od strane žena u poljoprivredi, podnet je 51 zahtev a 27 je već isplaćeno. Mladim poljoprivrednicima je odobreno 125 projekata a 68 je i isplaćeno. Trenutno su raspisani četvrti i peti javni pozivi za IPARD podsticaje gde se četvrti odnosi na nabavku traktora a peti na investicije u mašine i izgradnju u poljoprivrednoj proizvodnji. Do kraja godine je u planu raspisivanje još jednog javnog poziva za Meru 3. Kada je reč o zahtevima koji su ostali iz prethodnih godina to su uglavnom zahtevi sa nepotpunom dokumentacijom što je glavni razlog za usporavanje procesa. Reč je o jako malom broju takvih zahteva s obzirom da je 98% zahteva rešeno. Kada je reč o ispunjenju budžeta za tekuću godinu planirano je da svi pravilnici budu objavljeni a pozivi za sve mere raspisani do kraja godine. Kada je reč o subvencionisanim kreditima, banke su izuzetno zainteresovane za rad sa ovim kreditima. Prošle godine je isplaćeno oko 9 milijardi dinara kredita preko poslovnih banaka, struktura tih kredita je da su to 50% kratkoročni krediti koji se uglavnom koriste za repromaterijal a nešto manje za kupovinu mašina i opreme. Kratkoročni krediti se, za razliku od dugoročnih, isplaćuju na osnovu prihoda a ne na osnovu profita. Kada je u pitanju kreditiranje preko poslovnih banaka trenutno su u toku razgovori o kreditima za nabavku priplodnih junica. To su krediti na 5 godina sa grejs periodom do 24 meseca, naglasila je na kraju izlaganja direktorka Uprave za agrarna plaćanja.

 Nataša Milić, direktor Republičke direkcije za vode je govoreći o aktivnostima direkcije naglasila da je trenutno u procesu ratifikacije Bilateralni sporazum o upravljanju prekograničnim vodama sa Mađarskom i Rumunijom koji je potpisan u prvom polugodištu ove godine i da se očekuje da će ovaj sporazum biti uskoro u skupštinskoj proceduri. Što se tiče problema malog broja inspektora u Odeljenju vodne inspekcije, trogodišnji akcioni plan za zapošljavanje državnih službenika će omogućiti do kraja 2021. godine prijem novih 48 vodnih inspektora što predstavlja ogroman korak napred u smislu vršenja neposrednog nadzora i preduzimanja mera za obezbeđivanje izvršenja zakona. Kad je reč o akumulacijama i branama, s obzirom da u hidrološkom smislu imamo ekstremne situacije sa previše ili premalo vode, akumulacije omogućavaju nivelaciju pa pored toga što imaju ulogu vodosnabdevanja pogodne su i za prihvatanje poplavnog talasa. Akumulacija „Stubo Rovni“ je u probnom radu, u decembru će dobiti upotrebnu dozvolu što je za ministarstvo, kao finansijera ovakvog objekta, najvažnija stvar. U planu je izgradnja i magistralnog cevovoda, formirana je radna grupa koja se bavi projektom, priprema se projektna dokumentacija i u najkraćem roku se očekuje tender za izvođenje radova. Kad je reč o navodnjavanju, kao jednog od bitnih faktora za razvoj poljoprivredne proizvodnje, Abu Dabi fond je opredelio sredstva za razvoj sistema za navodnjavanje u Republici Srbiji. U prvoj fazi biće završeno 12 projekata koji će omogućiti navodnjavanje, rekonstrukcijom postojećih sistema i izgradnjom novih, skoro 48 hiljada hektara. Program Izgradnje sistema za navodnjavanje u Vojvodini preko Abu Dabi fonda predstavlja krupan korak u daljem razvoju navodnjavanja, racionalnim korišćenjem vodnih resursa i širenju mogućih površina za navodnjavanje. Urađeno je i novih 18 projekata za Srem, Banat i Bačku čiji završetak se očekuje u 2021.g.

 Saša Stamatović, direktor Uprave za šume, je govoreći o požarima istakao da postoje dve ključne sezone za javljanje požara a to su rano proleće i kasna jesen kada nema vegetacije. 97% požara, po izvršenim analizama, su izazvani ljudskim faktorom, preko 90% nemarnim paljenjem smetlišta ili paljenjem strnih ostataka a postoji i izvestan procenat piromanije. S obzirom da je dosta nadležnosti iz ove oblasti prebačeno na AP Vojvodinu, potrebno je u Informaciju o radu ministarstva uključiti i Izveštaj pokrajinskog sekretarijata s obzirom na područja gde se najviše pale žetveni ostaci. Ministarstvo se u najvećoj meri bavi preventivnim merama kada su u pitanju požari a vodi računa i o korišćenju i nezi šume čime se postiže optimalna struktura a optimalnom strukturom se dobija otpornija šuma na požar, ledolom i vetrolom. Pravilnim, optimalnim gazdovanjem koje je potreba 21 veka smanjuje se obim šteta i skraćuje period regeneracije. Podatak iz 1939.g. je ukazivao da je stepen šumovitosti Srbije u tom periodu iznosio 16,7% a danas je taj procenat oko 30%, što je veliki napredak. Sektor šumarstva Srbije raspolaže mogućnostima da pošumi svo zemljište koje mu se stavi na raspolaganje, zaključeno je na kraju izlaganja.

 Nenad Milojević, načelnik Odeljenja fitosanitarne inspekcije u Upravi za zaštitu bilja, je ukazao da je Fito-sanitarna inspekcija radila kontrolu proizvodnje soje na genetsku modifikaciju. Urađeno je preko 500 kontrola a na 14 parcela je utvrđeno prisustvo genetske modifikacije, što iznosi oko 13 hektara. Nakon toga su doneta rešenja i usevi su uništeni. Takođe, nastavlja se kontrola genetske modifikacije u skladištima soje kao i kontrola na graničnim prelazima što se tiče uvoza kako soje tako i proizvoda od soje, uljane repice i kukuruza. U slučaju da se utvrdki prisustvo genetske modifikacije pošiljke se vraćaju i zabranjuje se uvoz. Kada je reč o glifosatu EU je donela odluku da će njegova primena ostati na snazi do 2022.g. Jedina zemlja u okviru Evropske unije gde je glifosat zabranjen je Austrija. 2022. godine će se razmatrati odluka o zabrani glifosata o čemu će i Republika Srbija voditi računa. Kada je reč o izvozu u Rusku Fedraciju i ograničavanje limita vezano za hladnjače, pre donošenja Uredbe o registraciji izvoznika za Rusku federaciju, koja je doneta na osnovu zahteva ruske Federalne službe za fitosanitarna i veterinarska pitanja, bilo je oko 190 izvoznika voća i povrća u Rusku Federaciju. Trenutno, po ovoj važećoj uredbi, ima registrovano 123 izvoznika od čega se 116 bavi samo izvozom voća i povrća a 7 se bavi isključivo povrćem. Bitno je naglasiti da se broj izvoznika za Rusku federaciju trenutno kreće oko 50 na mesečnom nivou. Postoji veći broj registrovanih izvoznika ali je njihov izvoz relativno mali, do 5 kamiona na godišnjem nivou. Izvoz u Rusku Federaciju se u ovom periodu odvija bez ikakvih problema, zaključio je na kraju Nenad Milojević.

 Boban Đurić, načelnik Odeljenja za zdravlje životinja u Upravi za veterinu, je govoreći o epidemiji afričke kuge svinja izvestio članove Odbora da se od poslednje sednice situacija nije bitno izmenila. Trenutno postoje 4 žarišta, odnosno 4 naseljena mesta koja su zaražena a to su Rabrovac, Velika Krsna, Kusadak i Srpski Itebej. Situacija je pod kontrolom, što je posledica preduzimanja preventivnih mera Uprave za veterinu. Inače, epidemija afričke kuge svinja je regionalni problem i sve okolne države daju sve od sebe da se izbore sa ovim problemom. Ono što je ohrabrujuće je to da je virus detektovan samo kod domaćih svinja, još uvek nije utvrđeno postojanje virusa kod divljih svinja. Uprava za veterinu je u međuvremenu počela da sprovodi plan nadzora i dijagnostičkih ispitivanja na celoj teritoriji Republike Sbije u smislu kontrole i pregleda svih gazdinstava na kojima se nalaze svinje. Ovakav plan nadzora će poslužiti i kao osnova za dobijanje pomoći od Evropske unije. Sve veterinarske stanice u Srbiji imaju ugovor sa Upravom za veterinu u smislu sprovođenja programa mera zaštite životinja i dužne su da se u skladu sa tim ugovorom ponašaju i da sprovode propisane mere. Epidemija afričke kuge svinja je pod kontrolom Republike Srbije i Uprave za veterinu, naglasio je na kraju izlaganja Boban Đurić, načelnik Odeljenja za zdravlje životinja u Upravi za veterinu.

 U diskusiji su učestvovali i postavljali pitanja predstavnicima ministarstva: Marijan Rističević, Milija Miletić, Nada Lazić, Vladimir Đurić, prof. dr Miladin Ševarlić, Milorad Mirčić i Veroljub Matić.

 Na kraju sednice Odbora, s obzirom da nije bilo kvoruma za odlučivanje, predsednik Odbora je obavestio članove Odbora da će se o Informaciji o radu Ministarstva poljoprivrede, šumarstva i vodoprivrede za treći kvartal 2019. godine, izjasniti na sledećoj sednici Odbora.

 Pošto drugih pitanja i predloga nije bilo, sednica je zaključena u 13,40 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević